钦定古今图书集成/方舆汇编/边裔典/第101卷 > 《耕种》
## 钦定古今图书集成/方舆汇编/边裔典/第101卷 > 《耕种》

大抵一岁中可三、四番收种，盖四时常如五、六月天，
且不识霜雪故也。其地半年有雨，半年绝无。自四月
至九月，每日下雨，午后方下。淡水洋中水痕高可七、
八丈，巨树尽没，可留一杪耳。人家滨水而居者，皆移
入山后。十月至三月，点雨绝无，洋中仅可通小舟，深
处不过三、五尺，人家又复移下耕种者，指至何时稻
熟，是时水可渰至何处，随其地而播种之。耕不用牛，
耒耜镰锄之器，虽稍相类，而制自不同。又有一等下
田，不种常生，水高至一丈，而稻亦与之俱高，但粪田
及种蔬皆不用秽，嫌其不洁也。唐人到彼，皆不与之
言及。中国粪壅之事，恐为所鄙。每三两家共掘地为
一坑，盖其草满则填之，又别掘地为之，凡登溷既毕，
必入池洗净，止用左手，右手留以拿饭。见唐人登厕
用纸揩拭者，笑之，甚至不欲其登门。妇女亦有立而
溺者，可笑可笑！